**Valaistussuunnittelukilpailu 100-vuotiaan itsenäisen Suomen kunniaksi   
Valossa-kilpailussa mukana neljä merkittävää rakennusta**

Senaatti-kiinteistöt järjestää Suomen itsenäisyyden juhlavuoden kunniaksi yleisen ideakilpailun, jonka tavoitteena on esitellä neljä merkittävää rakennusta uudessa valossa. Kilpailukohteiksi on valittu **Kansallismuseo, Oopperatalo, Arkkitehtuurimuseo & Designmuseo ja Pasilan virastokeskus**.

Suomen itsenäisyyspäivä sijoittuu pimeään vuodenaikaan, jolloin valon ja valaistuksen merkitys korostuu. Tarkoitus on, että kilpailun tulos palvelee ympäristöään vielä itsenäisyyden juhlavuoden jälkeen, sillä toteutettavat valaistukset tai valoteokset tulevat jäämään pysyväksi osaksi kaupunkikuvaa.

Parhaista ehdotuksista toteutetaan 2-4 valaistuskohdetta vuoden 2017 syksyyn mennessä tuomaan valoa ja vireyttä pimeään vuodenaikaan.

**Valon avulla kohteisiin uusia ja kiinnostavia näkökulmia**

Kilpailutehtävänä on valoa käyttämällä korostaa kiinnostavalla tavalla kohteena olevia rakennuksia, niiden osaa tai ympäristöä. Tavoitteena on korostaa valittujen kohteiden ominaisuuksia, tuoda valon avulla niihin uusia näkökulmia, sekä saada esille uusia innovatiivisia valon käyttömahdollisuuksia.

Valaistusratkaisun toivotaan hyödyntävän nykyajan teknologiaa ja olevan ekologisesti kestävä. Sen toivotaan myös kestävän aikaa ja antavan valoa pimeään vuodenaikaan vielä pitkään tulevina vuosina. Valaistuksen tulisi myös olla muunneltavissa erilaisiin tilanteisiin kohteen tarpeiden mukaisesti.

Arvostelussa kiinnitetään huomiota ehdotuksen taiteellisuuteen, muunneltavuuteen, energiatehokkuuteen, taloudellisuuteen, uuden teknologian hyödyntämiseen sekä toteutus- ja kehityskelpoisuuteen.

**Arvostelulautakunnan jäsenet**

Jari Sarjo (pj), toimitusjohtaja, Senaatti-kiinteistöt  
Anni Sinnemäki, apulaiskaupunginjohtaja, Helsingin kaupunki  
Päivi Kärkkäinen, pääjohtaja, Suomen Kansallisooppera  
Juhani Kostet, pääjohtaja, Museovirasto   
Juulia Kauste, johtaja, Arkkitehtuurimuseo  
Jukka Savolainen, johtaja, Designmuseo  
Tarja Ervasti, valotaiteilija  
Marjut Kauppinen, arkkitehti, SAFA  
Antti Kuronen, insinööri, Suomen Valoteknillinen Seura ry   
Jari Auer, arkkitehti, Valtion taideteostoimikunta

**Palkinnot**

Jokaisesta valaistuskohteesta palkitaan paras ehdotus á 10 000 euroa.

Kolme ehdotusta lunastetaan á 1000 euroa.

Äänestyksellä valittava yleisön suosikki palkitaan 1000 eurolla.

**Kilpailun aikataulu**

Suunnittelukilpailu alkaa keskiviikkona 1.6.2016 ja päättyy perjantaina 9.9.2016. Kaikki kilpailuohjelman mukaiset ehdotukset asetetaan esille kilpailun kotisivuille [www.senaatti.fi/valossa](http://www.senaatti.fi/valossa) noin viikko kilpailun päättymisen jälkeen. Yleisöllä on mahdollisuus äänestää oma suosikkinsa, joka myös palkitaan.

Kilpailun tulokset julkistetaan maanantaina 10.10.2016. Senaatti-kiinteistöt päättää kilpailun jälkeen tai jatkokehittelyn perusteella, mitkä ehdotukset toteutetaan.

Kilpailu järjestetään Suomen Arkkitehtiliiton kilpailusääntöjen mukaisena yleisenä kilpailuna yhteistyössä Suomen Valoteknillisen Seura ry:n ja Valtion taideteostoimikunnan kanssa.

Kilpailuohjelma ja tarkempaa tietoa **Valossa – itsenäisyyden juhlavuoden valaistussunnittelukilpailusta** [www.senaatti.fi/valossa](http://www.senaatti.fi/valossa) sivustolta 1.6.2016 alkaen.

*Senaatti-kiinteistöt on valtionhallinnon työympäristökumppani. Hallinnassamme ja vastuullamme on lähes 10 000 rakennusta, joista monet ovat arvokohteita ja historiamme kannalta merkittäviä. Haluamme osaltamme pitää huolta yhteisestä kulttuuriperinnöstämme.* [*www.senaatti.fi*](http://www.senaatti.fi)